अक्क-ए आड़ीं बन्नें ते वरान थाह्रें आम हुन्दा ऐ। कंढी दी ब्हा पानी इसगी बड़े मुआफक औंदे न। इसदे पंचांग दवाइयें च कम्म औंदे न। पत्तरें दा रस नीम गरम कन्न पीड़ा पर पांदे न। न्हाड़े रसै च बने दा तेल खुश्क ते फोड़ें पर बरतोंदा ऐ। फुल्लें दे मझाटे दा लौंग तें काली मिर्च देने ने हैजा, पेट दर्द दूर हुन्दे न। इसदी जड़ आतशक, खंग, दमा, पेट दे कीड़े पर दिंदे न। बवासीर पर इसदा दुध बरतोंदा ऐ। ए बड़ा भारा जैह्र बी ऐ। इस करी बरतने च सावधानी जरूरी ऐ। पलंग दे फोड़े पर बड़ा लाभकारी ऐ। दंदे पीड़ होए तां एदा दुध लाने ने पीड़ मरी जंदी ऐ। इसदे फलें चारूं पट्टै आंगूं कुंगला निकलदा ऐ। जेदे ने सरैह्ने भरदे न। ए बड़ा गरम हुन्दा ऐ। इस बुटे दे गुणें कारण "वनस्पति पारद" दा खताब इसगी थ्होआ ऐ। एदे च केई धातां मारियां जंदियां न। जेदे ने उन्दा गुण केईं गुना ज्यादा होई जंदा ऐ।